На ново лето
На ново лето
(Поздрав новинарског разносача)
Ево, драги господару,
И Дневника и Седмице;
К'о што вам их досад ношах,
И ове ћу годинице.

Знаш, кад црни облак распе
Страховита своја врела,
Ја новине теби носим
Без галоша и амрела.

Радозналац, када кориш —
Рад би знао из новина
Шта туђинско гнездо ради,
Шта ли твоја домовина —

Ја пред тебе, смирен, ступам,
Зле и добре гласе носим...
— сад о новој годиници
На чашицу вина просим.

Па ми сада немој рећи:
»Чекај, синко, чекај само!«
Знај, свако те добро знало,
Да нерадо ми чекамо!

Извори 

Поезија Ђуре Јакшића, 1857.